次韵信都公石枕蘄簟
作者：王安石
朝代：宋

paragraphs: 端溪琢枕綠玉色，蘄水織簟黄金紋。
翰林所寶此兩物，笑視金玉如浮雲。
都城六月招客語，地上赤日流黄塵。
燭龍中天進無力，客主歊然各疲劇。
形骸直欲坐棄忘，冠带安能强修飾。
恃公寬貸更不疑，箕倨豈復論官職。
笛材平瑩家故藏，硯璞坳清此新得。
掃除堂屋就陰翳，公不自眠分與客。
知公用意每如此，真能與物同其適。
豈比法曹空自私，却願天日長炎赫。
公才卓牽人所驚，久矣四海流聲名。
天方選取欲扶世，豈特使以文章鳴。
深探力取常不寐，思以正議排縱橫。
奈何甘心一榻上，欲卧潁尾爲潔清。
賢愚勞佚非一軌，顧我病昏惟未死。
心於萬事久翛然，身寄一官真偶爾。
便當買宅歸偃休，白髮溪山如願始。
看公勠力就太平，却上青天跨箕尾。